SL Uradni list Evropske unije L 41/24

ODLOČBA NADZORNEGA ORGANA EFTE

št. 166/08/COL

z dne 12. marca 2008

o domnevni državni pomoči v zvezi z norveško industrijo zakola severnih jelenov (Norveška)

NADZORNI ORGAN EFTE (1) JE –

OB UPOŠTEVANJU Sporazuma o Evropskem gospodarskem prostoru (2) ter zlasti člena 8 in členov 61 do 63 Sporazuma ter Protokola 3 in Protokola 26 k Sporazumu,

OB UPOŠTEVANJU Sporazuma med državami Efte o ustanovitvi nadzornega organa in sodišča (3) ter zlasti člena 5 in člena 24 Sporazuma,

OB UPOŠTEVANJU člena 1(3) dela I ter člena 4(2) dela II Protokola 3 k Sporazumu o nadzornem organu in sodišču,

ob upoštevanju naslednjega:

1. Dejstva

Nadzorni organ je 11. oktobra 2007 (dogodek št. 446496) prejel pritožbo glede morebitne državne pomoči, dodeljene norveški industriji zakola severnih jelenov. V pritožbi so navedene trditve, da je bila podjetju Boalvvir BA, ki se ukvarja z zakolom severnih jelenov, med julijem 2004 in novembrom 2006 iz sklada „Reindriftens Utviklingsfond“ (4) dodeljena državna pomoč v višini približno 7,2 milijona NOK (približno 910 000 EUR). Dotacije je odobrilo Ministrstvo za kmetijstvo in prehrano. V pritožbi ni bilo podatkov, ki bi namigovali, da se podjetje Boalvvir BA poleg zakola severnih jelenov ukvarja še s kakšnimi drugimi dejavnostmi.

Z dopisom z dne 16. oktobra 2007 (dogodek št. 447285) je Nadzorni organ potrdil prejem pritožbe.

Nadzorni organ je z dopisom z dne 6. decembra 2007 (dogodek št. 456147) pritožnika obvestil, da je Direktorat za konkurenco in državno pomoč Nadzornega organa (5) sprejel predhodno ugotovitev, da proizvodi, obravnavani v pritožbi, ne spadajo v področje uporabe Sporazuma EGP in Nadzorni organ torej ni pristojen za odločanje o zadevi. Pritožniku je bilo pojasnjeno, da če v dveh mesecih od prejema dopisa ne predloži nadaljnjih podatkov, ki bi direktorat CSA prepričali, da ukrep, ki je predmet pritožbe, spada v področje uporabe Sporazuma EGP, potem bo direktorat CSA Kolegiju Nadzornega organa predlagal, da se zadeva brez nadaljnjih ukrepov zaključi.

Pritožnik na dopis Nadzornega organa z dne 6. decembra 2007 ni odgovoril.

2. Presoja

Nadzorni organ ugotavlja, da določbe o državni pomoči iz členov 61 do 63 Sporazuma EGP za državno pomoč veljajo samo, če je ta dodeljena podjetjem, ki se ukvarjajo s proizvodnjo proizvodov, ki spadajo med proizvode Sporazuma EGP.

Člen 8(3) Sporazuma EGP določa, da:

„Če ni določeno drugače, se določbe tega sporazuma uporabljajo samo za: (a) izdelke iz poglavij 25 do 97 Harmoniziranega sistema poimenovanja in šifrskih oznak blaga razen izdelkov, navedenih v Protokolu 2; (b) izdelke iz Protokola 3, ob upoštevanju posebne ureditve iz navedenega protokola.“

Člen 8(3) Sporazuma EGP omejuje vsebinsko področje uporabe Sporazuma EGP na zgoraj navedene proizvode, razen če ni v Sporazumu določeno drugače. Severni jeleni in izdelki iz severnih jelenov ne spadajo v splošno področje uporabe Sporazuma, kolikor ne spadajo v poglavja 25 do 97 Harmoniziranega sistema poimenovanja in šifrskih oznak blaga ali niso navedeni v Protokolu 3 k Sporazumu EGP.

Domnevni prejemnik pomoči v tej zadevi je podjetje, ki se ukvarja z zakolom severnih jelenov. Proizvodi podjetij, ki se ukvarjajo z zakolom severnih jelenov, spadajo pod poglavja 02, 05, 15, 16 in 23 Harmoniziranega sistema poimenovanja in šifrskih oznak blaga in torej ne spadajo med proizvode Sporazuma EGP. Prav tako ne spadajo med izdelke iz Protokola 3 k Sporazumu EGP.

Zato se pritožba nanaša na domnevno državno pomoč podjetjem, ki se ukvarjajo s proizvodnjo proizvodov, ki ne spadajo med proizvode Sporazuma EGP, kakor je opredeljeno v členu 8(3) Sporazuma EGP.

Na podlagi navedenega je Nadzorni organ sklenil, da predmet pritožbe ne spada v področje uporabe Sporazuma EGP, in zato Nadzorni organ ni pristojen za presojo morebitnega obstoja državne pomoči (6).

3. Sklep

Nadzorni organ je zato ugotovil, da očitno ni razlogov za nadaljnjo obravnavo zadeve.

Nadzorni organ je na podlagi tega sklenil, da zadevo zaključi –

SPREJEL NASLEDNJO ODLOČBO:

Člen 1

Nadzorni organ Efte meni, da dotacije, dodeljene norveški industriji zakola severnih jelenov, ne pomenijo državne pomoči v smislu člena 61 Sporazuma EGP.

Člen 2

Ta odločba je naslovljena na Kraljevino Norveško.

Člen 3

Besedilo v angleškem jeziku je edino verodostojno.

V Bruslju, 12. marca 2008 Za Nadzorni organ EFTE Per SANDERUD Predsednik Kurt JAEGER Član kolegija

(1) V nadaljnjem besedilu „Nadzorni organ“.

(2) V nadaljnjem besedilu „Sporazum EGP“.

(3) V nadaljnjem besedilu „Sporazum o nadzornem organu in sodišču“.

(4) „Razvojni sklad za rejo severnih jelenov“.

(5) V nadaljnjem besedilu „direktorat CSA“.

(6) Prim. Odločbo Nadzornega organa št. 176/05/COL z dne 15. julija 2005 o domnevni državni pomoči v sektorju ribištva.